Пётра Рудкоўскі: Мой асабісты кантакт з Бібліяй быў у розныя перыяды розны. Прызнаю, што былі і праблемы з Бібліяй. Адначасова мяне заўсёды інтрыгаваў факт, пра які вы згадалі – гэта попыт, якім Біблія заўсёды карысталася і працягвае карыстацца. Пры тым, што ў літаратурным плане гэта ніякія не шэдэўры. У філасофскім плане гэта – ніякія там не вялікія філасофскія трактаты. У гістарычным плане гэта таксама не ёсць дакладны дакумент… У моўным плане гэта досыць убогая кніга: знаўцы падлічылі, што габрэйская частка налічвае ўсяго каля 1500 словаў… Адначасова ёсць нешта, што закранае патаемныя струны ў чалавеку – і яна аказваецца актуальнай. Біблія – скарб натхнення для філасофаў. Для таго ж самага Акудовіча, які 30 старонак прысвячае аднаму радку з Бібліі “напачатку было слова…” І, канешне, Біблія натхняе многіх людзей на духоўную змену свайго жыцця.